Verdediging bewus van ‘onregmatige toegang’Die minister van verdediging, Nosiviwe Mapisa-Nqakula. (Argieffoto: GCIS) Die kantoor van die minister van verdediging en militêre veterane sê hy is bewus van ŉ persoon wat “onregmatig toegang” tot Nosiviwe Mapisa-Nqakula se huis in Oos-Londen verkry het. Die voorval het oor die naweek gebeur. Die departement sê die opsigter by die huis het die persoon gekonfronteer en dié kon nie verduidelik hoe hy toegang tot die huis verkry het, wie hy is of waar hy vandaan kom nie. Die departement het ook die “kwaadwillige en beledigende opmerkings” wat sedertdien op sosialemediaplatforms oor die voorval gemaak is, met minagting verwerp. “Die minister is veilig in Gauteng by haar huis waar sy die afgelope drie weke aansterk. Die minister was nooit op enige gegewe tyd naby Oos-Londen sedert sy op siekverlof is nie,” het die departement gesê. Die departement het geen verdere besonderhede bekend gemaak of aangedui of ŉ ondersoek oor die voorval gedoen word nie.